Agentul Marian Răduinea a fost dat afară de inspectorul șef Tiberiu Ivancea pentru „comportament necorespunzător”. În urmă cu câteva zile, el l-a sancționat pe șeful Poliției din Sibiu pentru că a parcat ilegal. Sindicatul polițiștilor sare în apărarea lui Răduinea.

Polițistul care a avut îndrăzneală să-l sancționeze pe șeful IPJ Sibiu a fost destituit ieri. Conducerea Poliției socotește că Răduinea a avut un „comportament necorespunzător în serviciu, familie sau societate”, potrivit unui document semnat de comisarul-șef Tiberiu Ivancea.

Comisarul Ivancea, acuzat de abuz

Agentul Marian Răduinea consideră că destituirea nu face decât să certifice seria de abuzuri la care a fost supus în ultimul timp. „Se poate vedea clar că mașina inspectorului șef este parcată ilegal. Orice polițist care-și face corect meseria, ar fi trebuit să sancționeze această abatere. Ivancea a refuzat să ofere datele personale, cum este obligat orice cetățean al României, și a reacționat îndreptându-se asupra mea, abuzând de funcția pe care o deține acum. Sunt sigur că în orice alt stat european munca mea era apreciată și contravenientul pedepsit. La Sibiu, polițistul este destituit chiar de cel care încalcă legea!”, a declarat polițistul Răduinea pentru Mesagerul de Sibiu.

Reacția sindicatului

Sindicatul Național al Polițiștilor din România – DECUS, prin președintele său, Gabriel Ivanov, susține că toți membrii de sindicat vor beneficia de sprijin total. „Colegul nostru Marian Răduinea va fi consiliat și sprijinit pentru a urma toate căile legale pentru a contesta sancțiunile primite. Aceste sancțiuni vor fi formulate atât la Inspectoratul General al Poliției, cât și la instanțele competente“, a declarat Ivanov, contactat de reporterii Mesagerului.

Ovidiu SCUTELNICU